stanford-oval/wikipedia huggingface dataset:
עמותת העטלף
פעילויות העמותה > פעילויות עבור החברה הישראלית

לוחמי שייטת 13 אשר מסיימים בהצלחה את מסלול ההכשרה האינטנסיבי, אינם אלו שבהכרח מובילים בשחייה, בריצה או במסעות; אותם הלוחמים שמסיימים בהצלחה את המסלול הם אלו שדוחפים ומושכים את חברי הצוות המתקשים לסיים. מדובר בהעצמת השלם - מהחזק לחלש ביותר. אותה רמת התחייבות, אחריות ועבודת הצוות נשארת עם הלוחמים לאורך כל חייהם. על ידי שימוש בחוזקות שיש לחברי קהילת העטלף והקשר הטבעי שלהם לים, יש בידיהם כלים כדי להביא לשינוי ולהשפעה על החברה הישראלית כולה.
עמותת העטלף שואפת לתמוך ולהעצים אוכלוסיות שונות בחברה הישראלית, בדגש על נפגעי שירות הביטחון
ונוער בסיכון על ידי שימוש בחוזקות שיש לחברי הקהילה. כל התוכניות פועלות בזכות מאות מתנדבי העמותה ואנשי המקצוע שלה במטרה להעניק סיוע ייחודי, ארוך טווח, קבוצתי ופרטני לכלל משתתפי התוכניות אותן מפעילה העמותה.
העמותה מפעילה שלוש תוכניות עיקריות בתוך החברה הישראלית: חבל זוג, מים שקטים והגל שלי. בנוסף מאות מבוגרי העמותה מעניקים סיוע לרשויות מקומיות ברחבי הארץ בדגש על אוכלוסיות מוחלשות וניצולי שואה.
הפרויקטים להעצמת החברה הישראלית כוללים:
תוכנית חבל זוג- תוכנית זו מלווה לוחמים משוחררים המתמודדים עם פוסט טראומה מכלל יחידות צה״ל. לכל משתתף פוסט טראומטי מוצמד מתנדב בוגר היחידה לליווי צמוד למשך שנה ויותר בפעילות מים הכוללת שלוש מגמות ימיות: שייט, צלילה וגלישה. המטרה היא לעזור למשתתפים להתגבר על מכשולים עימם הם מתמודדים בחיי היומיום על ידי קשר אישי ״בגובה עיניים״ על מנת לחזק את הביטחון והחוסן העצמי שלהם.
תוכנית מים שקטים- תוכנית משותפת של עמותת העטלף ובית הלוחם. תוכנית זו מעניקה הזדמנות לבוגרי יחידת שייטת 13 להתנדב ולעזור לנכי צה"ל חברי בית הלוחם. במסגרת התוכנית נפגשים המשתתפים עם מתנדבי עמותת עטלף ולומדים שחייה וגלישה בסאפ בליווי מאמן מוסמך.
תוכנית הגל שלי- תוכנית משותפת של עמותת העטלף ועמותת הגל שלי, בה חברי קהילת העטלף מתנדבים לסייע לנוער בסיכון בישראל באמצעות גלישת גלים. התוכנית משתמשת בגלישה ככלי לבני נוער בסיכון לרכישת מיומנויות והעצמה אישית, ומלמדת אותם להתגבר על אתגרי החיים.
עטלף בקהילה- חברי קהילת העטלף מסייעים באופן שוטף לרשויות מקומיות ברחבי הארץ, הסיוע כולל בין היתר שיפוצים, ניקוי גינות, סיוע לניצולי שואה ופנימיות נוער וחלוקת מזון.
שמירת המורשת

בתחילת שנות ה-90 יזם יו"ר העמותה אברום שביט איסוף מידע מיוצאי השייטת ועריכת ספר המתאר את כל הפעולות מאז הקמתה. הרעיון בא מפרויקט דומה שנעשה על ידי עמותת מורשת הפלמ"ח. הכסף לפרויקט נאסף בעזרת אל"ם עוזי לבנת במפגש תורמים בארצות הברית והועבר לעמותה על ידי ועד למען החייל.
לצורך איסוף החומר רואיינו יוצאי השייטת על ידי ד"ר אורי מילשטיין ואברהם זוהר, חוקרי היסטוריה צבאית. השיחות הוקלטו, אך פרסומן נעצר בהוראת ביטחון שדה. העמותה חיפשה דרך להפוך את התחקירים לספר ולכך נבחר מייק אלדר אחרי שפרסם את ספרו הראשון "האויב והים". אלדר קיבל על עצמו את המשך העבודה תחת פיקוח העמותה וההסכם היה שעבודתו תיעשה ללא תשלום והתמורה תתקבל ממכירת הספר. המסמכים בארכיון חיל הים וארכיון צה"ל ומערכת הביטחון שימשו כבסיס נערכו ראיונות עם כל מפקדי השייטת, מפקדי הפעולות ולוחמים רבים. בייעוץ של הנהלת העמותה צומצם הספר למתכונתו הנוכחית. לאחר בדיקת ביטחון מידע. יצא לאור בשנת 1993. עד היום הופקו מספר מהדורות.
כהמשך לספר מנסה העמותה להוציא לאור מהדורה מקוונת של החומר ולהפיק סרט שיתאר את מורשת שייטת 13.
שמירת המורשת > הנצחה

עמותת העטלף עוסקת רבות בתמיכה וסיוע למשפחות השכולות, בשוטף ובמקרים מיוחדים, וכן בסיוע לפרויקטים שונים של הנצחה. הנופלים מונצחים גם באתר האינטרנט של העמותה. העמותה מקיימת בכל שנה ערב התייחדות עם זכר הנופלים אליו מוזמנות המשפחות השכולות וכל יוצאי השייטת לדורותיהם. ביום הזיכרון לחללי מערכות ישראל מניחים חברי עמותת העטלף, יחד עם חיילי שייטת 13 עציץ פרח על קברי חללי השייטת ברחבי הארץ.
שמירת המורשת > פרויקט הנצחה ומורשת

העמותה מסייעת ליחידת שייטת 13 במיסוד מורשתה והנצחת נופלי היחידה. בימים אלה, שייטת 13 בהובלת מפקד השייטת ובשיתוף עמותת העטלף החלו בפרויקט יוקרתי של שדרוג האודיטוריום הקיים בשייטת והפיכתו למרכז למידה, מורשת והנצחה ליחידה. המרכז החדש יאפשר לדורות של מפקדים ולוחמים לשרטט בעצמם את דפי ההיסטוריה המבצעית של השייטת, כמו גם לראות ולחוש את מורשתם של האבות והאחים הגדולים וכמובן לזכור את נופלי היחידה וסיפורם האישי.
לקריאה נוספת

מייק אלדר, שייטת 13, סיפורו של הקומנדו הימי, ספרית מעריב, 1993.
הוגו קילני

| --- | --- |
אין תמונה חופשית
 לידה:  26 בדצמבר 1840 פשט, ממלכת הונגריה 
 פטירה:  25 בדצמבר 1924 (בגיל 83) בל-בודה, הונגריה 
 שם לידה:  Klein Hugó 
 מדינה:  הונגריה 
 מקום קבורה:  בית הקברות פרקשרטי בבודפשט 
 
הוגו קילני מקילן (תואר אצולה), (במקור קליין, בהונגרית: Kilényi Hugó; פשט, 26 בדצמבר 1840 – בודפשט, 25 בדצמבר 1924) היה יועץ שרים, סופר בתחום הכלכלי, אספן אמנות. בנו של יאנוש קילני (הרמן קליין), עיתונאי ומתרגם. חותנו של מיקלוש ברנד (רופא ילדים), סבו של מיקלוש ברנד (רופא פנימי), ואחיינו של יוליוס לאופולד קליין.
ביוגרפיה

הוגו קליין נולד במשפחה יהודית כבנם של יאנוש קליין (לאחר מכן קילני) (1805–1889) ושל אנה מנדלו. הוא למד בבית ספר תיכון בפשט. בשנת 1864, בסיום לימודי משפטים, התחיל כמתמחה בוועדת השיפוט הממלכתית ומשנת 1867 עבד במשרד החקלאות. ב-1889 הועבר למשרד המסחר ומשם פרש כיועץ שרים. הוא היה יו"ר מפעל המכונות (ייצור קרונות וקטרים וכדומה) של רכבות הונגריה (מ.א.ב) ושל מפעל הברזל והפלדה של העיר דיושג'ר. היה חבר בדירקטוריון רכבות הונגריה וחבר במועצת הפטנטים הלאומית. הוא ערך את ספריית הבוררות המנהלית (בודפשט, 1877–1879). ב-1891 קיבל תואר אצולה (אביר, ובאנגלית Sir) וסמל. הוא היה אחד הטובים ביותר בקרב מביני ואספני האמנות ההונגרים. הוא היה מייסד וחבר כבוד של החברה הנומיסמטית ההונגרית. לאחר ייסוד העמותה היה חבר הנהלתה, מבקר שלה במשך שנתיים, סגן נשיא שמונה שנים, נשיא שש שנים ונשיא כבוד במשך ארבע שנים. מותו נגרם כתוצאה מדלקת ריאות.
חייו הפרטיים

אשתו הייתה אאוגניה (ז'ני) שפיצר, בתם של יעקב שפיצר ושל ז'ופיה האוזר, עמה התחתן ב-7 בפברואר 1878 בבודפשט.
ילדיהם:
מרגיט קילני (1878–? ). בעלה ד"ר מדראשי (תואר אצולה) לאיוש בק היה עורך דין וסופר כלכלי, ממנו התגרשה ב-1910. בעלה השני היה בלה באדיץ' (1885–1929), סגן בחיל הרגלים.
יוליה קילני אדל שרולטה (1881–1956). בעלה מיקלוש ברנד, היה רופא ילדים.
ארז'בט קילני שרולטה גאורגינה (1897–1927). בעלה הראשון, ד"ר אנדראש אישטוואן ברני היה פקיד בנק, ממנו התגרשה ב-1919. בעלה השני היה אנדרה פאראג.
כתביו

ויולה (אגדת עם, מדיאר נפלאפ, 1857)
תעשיית טחנות הקמח שלנו (פשטי נפלו, מס' 173, 1867)
פרוטוקול הצעת חוק הסחר ופרוטוקול האספה שזומנה לדיון בחוק. פורסם בודפשט, 1875)
נתונים לגבי סוגיית יצוא התבואה של הונגריה בעשור האחרון, תוך התייחסות מיוחדת לתעריפי המכס. הוא זכה בפרס הנריק לוואי מטעם האקדמיה ההונגרית למדעים. (בודפשט, 1880)
עיטורים ואותות כבוד

הצלב האמצעי של מסדר פרנץ יוזף הקיסרי האוסטרי (1898)
צלב האבירים של המסדר ליאופולד הקיסרי האוסטרי (1895)
מסדר כתר הברזל הקיסרי האוסטרי דרגה 3. (1885)
המסדר העות'מאני של הסולטן הטורקי דרגה 2 (1889)
צלב המפקד של מסדר הכתר הבווארי (1896-1895)
מסדר טאקובו הסרבי דרגה 3. (1889-1890)
צלב הקצונה הגדול של מסדר הכתר הרומני (1896-1895)
מסדר האוצר הקדוש הקיסרי היפני דרגה 2 (1899-1898)
לקריאה נוספת

לקסיקון יהודי הונגרי. עורך פטר אויווארי. בודפשט, 1929. עמ' 479. גישה מקוונת
יוז'ף סיניאי: חייהם ויצירותיהם של סופרים הונגרים. בודפשט, 1891-1914. גישה מקוונת
פרנץ שוש: תעודת האצולה והסמל של הוגו קילני (2015-2016) עלון נומיסמטי, שנתון 114–115. גישה מקוונת
הערות שוליים

↑  "Születési bejegyzése a pesti neológ izraelita hitközség születési akv. 177/1840. folyószáma alatt".
↑  "Halotti bejegyzése a Budapest I. kerületi polgári halotti akv. 2196/1924. folyószáma alatt".
↑  Kilényi Hugó elhunyt (1924. december 28.) Világ, 15. évfolyam, 277. szám, 15. oldal
↑  "Házasságkötési bejegyzése a deák téri magyar egyházközségi evangélikus házassági akv. 5/1878. folyószáma alatt".
↑  "Kilényi Margit házasságkötési bejegyzése a Budapest VI. kerületi polgári házassági akv. 525/1900. folyószáma alatt".
↑  "Badics Béla halotti bejegyzése a Budapest I. kerületi polgári halotti akv. 268/1929. folyószáma alatt".
↑  "Kilényi Margit házasságkötési bejegyzése a Budapest II. kerületi polgári házassági akv. 40461914. folyószáma alatt".
↑  "Kilényi Erzsébet halotti bejegyzése a Budapest I. kerületi polgári halotti akv. 2020/1927. folyószáma alatt".
↑  "Kilényi Erzsébet házasságkötési bejegyzése a Budapest II. kerületi polgári házassági akv. 270/1916. folyószáma alatt".
זיגומטורוס

| זיגומטורוס |
| --- | --- |

תקופה
פליסטוקן כ-45 אלף שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: קנגוראים
תת־סדרה:: דמויי-וומבט
משפחה:: דיפרודונטיים
סוג:: זיגומטורוס
מינים
 Zygomaturus diahotensis  Zygomaturus gilli  Zygomaturus keanei  Zygomaturus keani  Zygomaturus tasmanicus  Zygomaturus trilobus
שם מדעי
 Zygomaturus

זיגומטורוס (שם מדעי: Zygomaturus) הוא סוג נכחד של חיית כיס ענקית דומה לוומבט ממשפחת הדיפרוטודוניים אשר חי בפליסטוקן לפני 45,000 שנה בערך בערבות אוסטרליה.
יונק זה הגיע למשקל 500 ק"ג, לאורך 2.5 מטר ולגובה 1.5 מטר בכתפיו. הוא כנראה חי בדומה להיפופוטם גמדי והיה בעל נחיריים בקצה הראש כמותו. הוא רעה בביצות ובערבות העשב של אוסטרליה בעדרים ורעה עשבים או קנים וייתכן שנע גם לאורך מישורי החופים. שיניו החותכות הגדולות עזרו לו לכרסם את הצמחייה, בדומה לשיניו של הוומבט. בניגוד להיפופוטמים הוא היה בעל כיס בקצה בטנו, שם הוא גידל את גוריו עד שהם גדלו.
לא ברור ממה יצור זה נכחד אך ייתכן שזה קשור להגעת האדם לאוסטרליה במשך הפליסטוקן, בדומה לקרובו הדיפרוטודון.
ברכת עושה מעשה בראשית

ברכת עושה מעשה בראשית היא ברכה שתיקנו חז"ל לאומרה על תופעות טבע יוצאות מגדר הרגיל שאנו יודעים בהם שנבראו בששת ימי בראשית כגון על הימים ונהרות גבעות ומדבריות.
מקור ופרטי הברכה

הברכה היא אחת מברכות הראיה שתיקנו חז"ל. מקורה בדברי המשנה: ”על ההרים, ועל הגבעות, ועל הימים, ועל הנהרות, ועל המדברות, אומר ברוך עושה מעשה בראשית”.
עניין הברכה הוא שבח לקב"ה על תופעות טבע מרשימות שניכר בהם שנבראו בששת ימי בראשית.
התלמוד מפריד בין ברכה זו לברכת שכוחו וגבורתו מלא עולם. אך הפוסקים מחלקים בין נופים ותופעות טבע הראויים רק לברכת עושה מעשה בראשית ולאלו הראויים גם לברכת שכוחו וגבורתו מלא עולם. תופעות טבע מיוחדות כמו הרים, ימים, נהרות, נופים וכדומה - שייכת בהן רק עושה מעשה בראשית ולא כוחו וגבורתו מלא עולם.
אך על שאר תופעות הטבע עליהן יש לברך, ניתן לברך את אחת משתי הברכות. רש"י מבאר שבכל אחד ממקרים אלו יש לברך את שתי הברכות גם יחד. אך ראשונים אחרים מפרשים שכוונת הגמרא לומר שבמקרים אלו ניתן לברך כל אחת מברכות אלו, איזו מהן שירצה. וכדעה זו נפסק בשולחן ערוך.
ראו גם

ברכת שכוחו וגבורתו מלא עולם
הערות שוליים

↑  משנה, מסכת ברכות, פרק ט', משנה ב'
↑  תלמוד בבלי, מסכת ברכות, דף נ"ט, עמוד א'
↑  לפי שאלו תופעות מקומיות ואינן "מלאים עולם" – רש"י שם.
↑  תוספות שם ד"ה רבא; רא"ש ברכות פרק ט סימן יג; רמב"ם הלכות ברכות, פרק י הלכה יז, אך מדבריו נראה שישנה עדיפות לברך על תופעות אלו ברכת שכוחו וגבורתו מלא עולם.
| ברכות |
| --- | --- | --- |
| ברכות הנהנין | המוציא לחם מן הארץ • בורא מיני מזונות • בורא פרי הגפן • בורא פרי העץ • בורא פרי האדמה • שהכל נהיה בדברו  • ברכות הריח |  |
| ברכות השבח | אשר יצר • אלוהי נשמה • ברכות השחר • ברכת החמה • ברכת הלבנה • משנה הבריות • ברכת האילנות • ברכת הגומל • הטוב והמיטיב • ברכת הנסים • שהחיינו |  |
| ברכות הראייה | ברכת המלכים • ברכת הים הגדול • חכם הרזים • שחלק מחכמתו ליראיו • שנתן מחכמתו לבשר ודם • שככה לו בעולמו  • עושה מעשה בראשית • שכוחו וגבורתו מלא עולם • זוכר הברית • ברכת מחיה המתים •  אשר יצר אתכם בדין • מציב גבול אלמנה |  |
| ברכות המצוות | ברכות התורה • ברכת השחיטה • ברכת אירוסין • ברכת לשמור חוקיו • ברכת לישב בסוכה |  |
| ברכה אחרונה | ברכת המזון • מעין שלוש • בורא נפשות |  |
| ברכות שונות | ברכת בתולים • ברכת חתנים  • ברכת מעין שבע • ברוך דיין האמת • ברכת הגשמים • ברוך שפטרני מעונשו של זה • בורא מאורי האש • ברכת השיר • ברכת ברוך ה' לעולם • ברכת אבלים • ברכת רופא חולים |  |
| דינים כלליים | מאה ברכות • ברכה שאינה צריכה • ברכה לבטלה • הפסק • תוך כדי דיבור • שם ומלכות • שומע כעונה • ספק ברכות להקל • תדיר ושאינו  תדיר • עובר לעשייתן • ברכה הסמוכה לחברתה • עניית אמן • ברוך הוא וברוך שמו • סדר קדימה בברכות |  |
קנגורו טיטאן

| קנגורו טיטאן |
| --- | --- |
 לסת של קנגורו טיטאן במוזיאון בברלין
תקופה
פליסטוקן
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: קנגוראים
תת־סדרה:: דמויי-קנגורו
משפחה:: קנגוריים
סוג:: קנגורו
מין:: קנגורו טיטאן
שם מדעי
 Macropus titan ‏אוון, 1838

קנגורו טיטאן (שם מדעי: Macropus titan; משמעות השם: "רגל-גדולה טיטאנית") הוא מין נכחד של יונק כיס מהסוג קנגורו שבמשפחת הקנגוריים. הוא חי בתקופת הפליסטוקן באוסטרליה. במראהו הוא דמה מאוד למין קנגורו אפור מזרחי החי כיום. חוקרים רבים מעריכים שמדובר על תת-מין נכחד ולא על מין. ההבדל היחידי הוא בממדים הגדולים יותר של קנגורו הטיטאן.
קנגורו זה תואר ב-1838 בידי החוקר המפורסם ריצ'רד אוון. מאובניו התגלו בניו סאות' ויילס, קווינסלנד, ויקטוריה ואוסטרליה המערבית.
קנגורו זה חי בערבות העשב של אוסטרליה במהלך הפליסטוקן, שם רעו עדרי דיפרוטודונים ענקיים ועופות גדולים כמו הגניאורניס. כמו כן היו שם טורפים גדולים כמו המגלניה ואריה הכיס. כל אלה נכחדו עם סוף תקופת הפליסטוקן.
טום פארקר

תומאס רוברט "טום" פארקר (אנגלית: Thomas Robert "Tom" Parker;‏ 19 בנובמבר 1897, סאות'המפטון - 1 בנובמבר 1987, סאות'המפטון) היה שחקן ומאמן כדורגל אנגלי.
קריירת המשחק

פארקר החל את הקריירה שלו במועדונים מקומיים כגון שולינג ריינג'רס ושולינג אתלטיק, וב-1918 הצטרף לסאות'המפטון מהליגה הדרומית, זמן קצר לפני תחילת מלחמת העולם הראשונה. בעונתו הראשונה בסיינטס (הכינוי של סאות'המפטון) הוא שיחק במשחקים הלא רשמיים של תקופת המלחמה ובמשחקי ידידות, ובסך הכל השתתף ב-39 משחקים שבהם הבקיע 12 שערים, מתוכן עשרה בפנדלים. פארקר היה שחקן הרכב קבוע בסאות'המפטון בשבע העונות הראשונות שלאחר המלחמה, ושיתף פעולה בהצלחה עם פרד טיטמס.
פארקר תואר בספר "Holley & Chalk's The Alphabet of the Saint" כ"אף פעם לא המהיר בשחקנים, היה לו חוש מיקום מעולה ותיקוליו היו מתוזמנים היטב". סאות'המפטון היה אחד מהמועדונים המייסדים של הליגה השלישית בעונת 1920/1921, ולאחר זכייה באליפות העפיל לליגה השנייה ב-1922. המועדון העפיל לחצי גמר גביע ה-FA ב-1925, אך המשחק נגד שפילד יונייטד בסטמפורד ברידג' היה לא טוב מכמה בחינות: פארקר הבקיע שער עצמי ושיחק לא טוב, החמיץ פנדל, וכתוצאה מחוסר תיאום בינו לבין השוער טומי אלן הובקע השער השני של שפילד.
ב-21 במאי 1925 השתתף פארקר במשחק של נבחרת אנגליה נגד נבחרת צרפת, שהיה משחקו היחיד במדי בנבחרת.
המועדונים החזקים של אנגליה החלו לגלות עניין בפארקר. הנהלת סאות'המפטון סירבה להצעות הראשונות, אך כיוון שהיה צורך בכסף על מנת לממן את בניית אצטדיון הדל היא נאלצה באבי 1926 לקבל את הצעת ארסנל של הרברט צ'פמן על סך של 3,250£, ופארקר עבר לארסנל תוך לקחית מקומו של אלק מקי בהרכב. מלבד משחקי המלחמה הוא השתתף ב-275 משחקים במדי סאות'המפטון, והבקיע בהם 12 שערים.
הופעת הבכורה של פארקר במדי ארסנל הייתה נגד בלקברן רוברס ב-3 באפריל 1926. היה זה משחקו הראשון של פארקר מתוך 172 משחקים רצופים בהרכב, מספר המהווה שיא מועדון שטרם נשבר. תוך זמן קצר הוא קיבל את סרט הקפטן, והוביל את שחקני ארסנל לגמר גביע ה-FA הראשון בתולדות המועדון, שהסתיים בהפסד 0 - 1 לקארדיף סיטי. לאחר זכיית ארסנל בגביע ה-FA בעונת 1929/1930 (ניצחון על האדרספילד טאון באצטדיון ומבלי) פארקר היה לקפטן הראשון בהיסטוריה של ארסנל שזוכה להניף גביע.
פארקר המשיך להיות הקפטן של ארסנל בעונת האליפות 1930/1931, ובהפסד השנוי במחלוקת לניוקאסל יונייטד בעונה שלאחר מכן. לאורך כל התקופה הזאת הוא היה שחקן הרכב קבוע, והחמיץ שישה משחקי ליגה בלבד במשך שבע עונות במועדון. אולם, ב-1932 פארקר כבר היה בן 35, ובתחילת עונת 1932/1933 הוא הוחלף בעמדת המגן הימני על ידי ג'ורג' מייל. משחקו האחרון בארסנל היה נגד דרבי קאונטי ב-8 באוקטובר 1932, והוא עזב את ארסנל על מנת להתמנות לתפקיד המאמן של נוריץ' סיטי ב-1933.
פארקר השתתף ב-294 משחקים במדי ארסנל, והבקיע בהם 17 שערים. רוב השערים שהבקיע היו לאחר פנדל כיוון שהוא היה בועט הפנדלים הבכיר של ארסנל לאורך רוב הקריירה שלו. למרות שהיה קפטן שהוביל את מועדונו לזכייה במספר תארים הוא מעולם לא זומן לנבחרת אנגליה מעבר למשחק הבודד שאליו זומן כשהיה בסאות'המפטון, כאשר במקומו מועדפים רוי גודול וטום קופר.
קריירת האימון

בעונתו הראשונה (1933/1934) של פארקר בנוריץ' הוא הוביל את המועדון לאליפות הליגה השלישית הדרומית, ולפיכך גם להעפלה לליגה השנייה.
פארקר חזר לסאות'המפטון ב-1937. כשהגיע למועדון ניתן לו תקציב להבאת שחקנים חדשים, והוא שאף לבנות סגל שחקנים שיוביל את המועדון להעפלה מהליגה השנייה. במשך שתי עונות הוא הוציא 9,000£ על שחקנים חדשים, והביא את הקיצוני בילי בייוויס, השוער סם וורהרסט והקשר המרכזי בילי דודג'ין. אולם, ההחתמה החשובה ביותר הייתה של טד בייטס מנוריץ' סיטי, שהוביל את סאות'המפטון בחזרה לליגה הראשונה. תוכניותיו של פארקר לחיזוק סאות'המפטון נעצרו כתוצאה מפריצת מלחמת העולם השנייה ב-1939. הוא המשיך כמנהל-מאמן בשנות המלחמה הראשונות, ואימן הרכבים שהתבססו בעיקר על שחקנים אורחים. ביוני 1943 הוא התפטר מתפקידו כתוצאה מסכסוך עם הנהלת המועדון, והחל לעבוד במספנות סאות'המפטון כמבקר ספינות מטעם לוידס של לונדון.
בין 1955 ל-1957 הוא אימן את נוריץ' סיטי פעם נוספת, אך הפעם הוא לא זכה להצלחה והמועדון סיים בתחתית הליגה.
פארקר חזר לעבודתו כמבקר ספינות עד ליציאתו לפנסיה ב-1962. זמן קצר לאחר פרישתו ביקש ממנו טד בייטס (שהתמנה בינתיים לתפקיע המאמן של סאות'המפטון) לעבוד עבורו כמאתר כישרונות במשרה חלקית. מאוחר יותר פארקר הפך למאתר כישרונות במשרה מלאה, והחזיק במשרתו זו עד לעזיבתו ב-1975.
לקריאה נוספת

Harris, Jeff & Hogg, Tony (ed.) (1995). Arsenal Who's Who. Independent UK Sports. ISBN 1-899429-03-4.
Duncan Holley & Gary Chalk (1992). The Alphabet of the Saints. ACL & Polar Publishing. ISBN 0-9514862-3-3
סטודנט

סטודנט לומד לקראת מבחן
סטודנטים בשיעור אלגברה ליניארית, באוניברסיטת הלסינקי לטכנולוגיה
סטודנט הוא תלמיד במוסד להשכלה גבוהה, כגון אוניברסיטה ומכללה.
התוצר של לימודי הסטודנט נקרא הישגים אקדמיים.
התנהגות וניהול עצמי

במהלך שנות הלימוד עוברת בהדרגה האחריות על תהליך הלמידה מהמורים וההורים אל הלומד עצמו, כך שבאקדמיה מצופה ממנו להתנהל באופן עצמאי.
השפעת הסטודנטים בחברה

במקרים רבים מהווים סטודנטים גורם משמעותי בפוליטיקה, כיוון שהם מהווים כוח אידאולוגי ובעל דעות מוצקות, שיכול לפעול ללא מגבלות רבות של משפחה או פרנסה. לדוגמה: המרד בהונגריה בשנת 1956 החל בעקבות מחאות לא-אלימות של סטודנטים שדוכאו.
אגודות הסטודנטים הן מסגרות פעילות מקובלות לאקטיביזם סטודנטיאלי ובדרך כלל מרכזות חלק מהפעילות החברתית והקהילתית של הסטודנטים. חלק מהאגודות הסטודנטים מפיקות מגזינים שונים המיועדים לסטודנטים, לדוגמה פי האתון, צ'ופציק, ותזה.
בישראל פועלים תאי סטודנטים בחלק מהקמפוסים, כדי לקדם מגוון רחב של דעות ופעולות. חלקם פועלים תחת מטרייה מפלגתית לדוגמה: הדור החדש, תא אופק, תא כתום, מרצ סטודנטים, שינוי בקמפוס, רוח חדשה, או תל"ם וחלקם באמצעות גיבוי של אגודות הסטודנטים למשל: קואליציית הסטודנטים וגופים עצמאיים כדוגמת מגמה ירוקה, תג מאיר ונאמני תורה ועבודה.
שומע חופשי

שומע חופשי הוא תלמיד שלא מן המניין במוסד להשכלה גבוהה.
שומע חופשי אינו זכאי לקבלת תואר אקדמי על לימודיו, אך הוא משתתף במספר קורסים אקדמיים, אשר לא נכללים לבסוף לכדי תואר. מדובר בדרך כלל באנשים שיש להם עניין מיוחד במספר קורסים מצומצם, ואינם מעוניינים בהשכלה אקדמית מלאה. לרוב, בניגוד לסטודנטים מן המניין, שומעים חופשיים אינם נבחנים על הידע שצברו במהלך הקורס.
חוק זכויות הסטודנט

בישראל עוסק חוק זכויות הסטודנט, התשס"ז–2007, בהסדרת זכויותיהם של הסטודנטים. החוק קובע: "לכל אזרח ישראלי או תושב ישראל הזכות לשוויון הזדמנויות בקבלה ללימודים במוסד לצורך רכישת השכלה גבוהה והשכלה על תיכונית, בכפוף להוראות חוק זה".
ראו גם

כובע בוגרים
הערות שוליים

↑  V. S. Ramachandran, ed. (2012) Encyclopedia of Human Behavior, 2nd ed. Academic Press.
↑  Eunju Lee, (2005). The Relationship of Motivation and Flow Experience to Academic Procrastination in University Students. The Journal of Genetic Psychology: Research and Theory on Human Development, 166:1, 5–15.
| השכלה גבוהה |
| --- | --- | --- |
| סוגי מוסדות לימוד | אוניברסיטה (אוניברסיטה לאומית • אוניברסיטה פרטית • אוניברסיטה ציבורית) • מכללה (מכללה אקדמית • מכללה מקצועית) |  |
| תארים אקדמיים | תואר אקדמי • בוגר אוניברסיטה • תארים מתקדמים • מוסמך אוניברסיטה • דוקטור • פוסט-דוקטורט • דוקטור לשם כבוד |  |
| תפקידים ומקצועות | סטודנט • מרצה • סגל אקדמי • רקטור • נשיא • דקאן • פרופסור • מורה מן החוץ • עוזר הוראה ומתרגל • עוזר מחקר |  |
| פקולטות | אמנות • הנדסה • מדעי החברה • מדעי החיים • מדעי הטבע • מדעי הרוח • מדעים מדויקים • משפטים • ניהול • רפואה |  |
| מושגים נוספים | אגודת סטודנטים • אקדמיה • בית חרושת לתארים • חופש אקדמי • מעונות סטודנטים • סילבוס • סמינר • ספרייה אקדמית • עבודה אקדמית • קתדרה • קמפוס • שכר לימוד • תוכנית לימודים• תזה |  |
| מוסדות השכלה גבוהה בישראל | אוניברסיטאות בישראל • מכללות בישראל • מכללות אקדמיות בישראל • מכללות להכשרת מורים בישראל • מכללות מקצועיות בישראל |  |
| פיקוח על ההשכלה הגבוהה בישראל | המועצה להשכלה גבוהה • הוועדה לתכנון ולתקצוב • מרכז ארצי לבחינות ולהערכה • המועצה להשכלה גבוהה (יהודה ושומרון) (בעבר) |  |
| ארגונים אוניברסיטאיים בישראל | ועד ראשי האוניברסיטאות • המועצה המתאמת של הסגל האקדמי הבכיר • הפורום המתאם של ארגוני הסגל האקדמי הזוטר באוניברסיטאות • התאחדות הסטודנטים והסטודנטיות בישראל |  |
| --- | --- |
בקרת זהויות :  NLI: 987007284025005171  HDS: 010429  LCCN: sh85028356  NKC: ph127281 
סטודנטים לומדים לקראת בחינה, לאוניד פסטרנק.
סטודנטיות באוקספורד מחזור 1907
מרקו פרולו

מרקו פרולו (באיטלקית: Marco Parolo; נולד ב-25 בינואר 1985) הוא כדורגלן עבר איטלקי ששיחק בעמדת הקשר.
פרולו החל את הקריירה בקבוצת קומו ושיחק בתחילת הקריירה בליגות המשנה. הוא עלה עם צ'זנה לסרייה א', ומאז שיחק בליגה הבכירה, בשורותיהן של צ'זנה, פארמה ולאציו. עם האחרונה זכה פרולו בקופה איטליה לעונת 2018/2019.
פרולו ייצג את נבחרת איטליה, בין היתר, בטורנירי מונדיאל 2014 ויורו 2016.
קריירת משחק > תחילת הקריירה בליגה השלישית

פרולו החל את הקריירה בקבוצת הנוער של קומו, אליה הצטרף ב-2001, כשהיה בן 16. בעונת 2004/2005 החל לשחק בקבוצה הבוגרת של המועדון, ששיחקה בליגה השלישית והייתה מצויה במשבר מקצועי וכלכלי עמוק, לאחר שבשתי העונות החולפות רשמה שתי ירידות ליגה רצופות. פרולו ערך את הופעת הבכורה שלו בהפסד 0–2 לוויטוריה ב-19 בספטמבר 2004, בו כבש שער עצמי.
המשבר נתן את אותותיו והקבוצה פשטה רגל בדצמבר 2004. עם זאת, פרולו המשיך לשחק במועדון עד תום העונה, ואף פתח בהרכבה בצמד משחקי הפלייאוף נגד הירידה מול נוברה, שהסתיימו בהפסד 1–2 בסיכום שני המפגשים, ובירידת ליגה שלישית ברציפות של המועדון. פרולו סיכם את עונת הבכורה שלו עם שלושה שערי ליגה ב-31 הופעות.
ב-30 באוגוסט 2005, לאחר עונה אחת במדי קומו, נרכש פרולו על ידי קייבו ורונה מהסרייה א', אך מיד הוחזר לליגה השלישית ועבר לפיסטוייזה בעסקת בעלות משותפת. הוא שיחק במדי הקבוצה, שלא הצליחה לאיים על ההעפלה לסרייה ב', במשך שתי עונות בהן ערך בסך הכול 52 הופעות ליגה, מתוכן 38 בהרכב הפותח, וכבש שלושה שערים.
ביוני 2007 חזר פרולו לקייבו, אך כעבור חודשיים שוב נשלח לליגה השלישית, הפעם לקבוצת פוליניו, העולה הטרייה מהליגה הרביעית. תחת המאמן פיירפאולו ביסולי, רשמה הקבוצה עונה מרשימה שהסתיימה במקום הרביעי בליגה, שש נקודות פחות מהעולה האוטומטית מהמקום הראשון, ססואולו. פרולו ערך 29 הופעות ליגה מתוך 34 משחקים, מתוכן 25 בהרכב הפותח, וכבש שלושה שערים. הוא שיחק גם בצמד משחקי חצי גמר פלייאוף ההעפלה מול סיטאדלה, שהסתיימו בהפסד 1–2 בסיכום המפגשים.
ב-4 ביולי 2008, לאחר עונה אחת בפוליניו, חזר פרולו לקייבו, והועבר מיידית ליריבתה העירונית הלאס ורונה בבעלות משותפת. פרולו השתלב היטב עם ארבעה שערים ב-32 הופעות ליגה, אך הקבוצה סיימה במקום השביעי בלבד בליגה השלישית ולא העפילה לפלייאוף.
קריירת משחק > צ'זנה

לקראת עונת 2009/2010, עבר פרולו לראשונה בקריירה לסרייה ב', כאשר הצטרף לצ'זנה תחת מאמנו לשעבר בפוליניו, פיירפאולו ביסולי. בקבוצה שיתף פרולו פעולה, בין היתר, עם אמנואלה ג'אקריני, והיה משחקניה הבולטים של הקבוצה באותה העונה עם חמישה שערי ליגה ב-36 הופעות. את העונה סיימה הקבוצה במקום השני בטבלה, עם נקודה בלבד פחות מלצ'ה, והעפילה לסרייה א'.
עונת 2010/2011 הייתה העונה הראשונה של פרולו בליגה הבכירה. את הופעת הבכורה שלו בסרייה א' ערך ב-28 באוגוסט 2010, מול רומא (שוויון 0-0 בסיום). הוא היה לאחד משחקני המפתח של המועדון באותה העונה, וסייע לו להישאר בליגה, מהמקום ה-15 בטבלה. פרולו החמיץ רק משחק ליגה אחד לאורך כל העונה, ובסך הכול כבש חמישה שערי ליגה ב-37 הופעות. יכולתו הגבוהה באותה העונה אף זיכתה אותו בזימון בכורה לסגל נבחרת איטליה. בסיום אותה העונה רכשה צ'זנה את חלקה של קייבו בבעלות המשותפת על פרולו תמורת כ-3 מיליון אירו, והחתימה אותו על חוזה עד 2015.
עונת 2011/2012, עונתו השלישית של פרולו בקבוצה, הייתה קשה יותר מבחינה מקצועית. פרולו עדיין בלט בסגל הקבוצה עם 31 הופעות ליגה וארבעה שערים, אך צ'זנה, שהחליפה מאמן פעמיים באותה העונה, השיגה רק ארבעה ניצחונות ליגה וסיימה במקום העשרים והאחרון, בדרך לליגת המשנה. פרולו לא המשיך עם הקבוצה לסרייה ב', ונפרד ממנה לאחר שלוש עונות עם 11 שערי ליגה ב-104 הופעות.
קריירת משחק > פארמה

לקראת עונת 2012/2013 עבר פרולו לפארמה של המאמן רוברטו דונאדוני, תמורת כמיליון אירו, השאלת שני שחקנים לצ'זנה ומימון משכורתיהם. פרולו השתלב מיידית בקבוצה, היה שיאן הופעות הליגה שלה באותה העונה (36 הופעות, החמיץ שני משחקים בלבד עקב הרחקות) ואף כבש שלושה שערי ליגה, כאשר פארמה סיימה במקום העשירי בטבלה.
עונה לאחר מכן, המשיך פרולו ביכולתו הגבוהה, תרם שמונה שערי ליגה ב-36 הופעות (שוב החמיץ שני משחקי ליגה בלבד עקב הרחקה), כאשר פארמה סיימה עונה מרשימה במקום השישי בטבלה. מיקום הליגה של פארמה זיכה אותה בכרטיס לעונת 2014/2015 בליגה האירופית, אך בעקבות מיסים שלא שולמו, לא השיגה הקבוצה את הרישיון לשחק במפעלי אופ"א מטעם התאחדות הכדורגל האיטלקית, והכרטיס למפעל האירופי עבר לטורינו מהמקום השביעי.
בסך הכול, שיחק פרולו במשך שתי עונות בפארמה, וכבש במדיה 11 שערי ליגה ב-72 הופעות.